text: 10 Lilianaqa, wawanta saqerparisqanrayku, qolqeta, regalostawan sonqochananpaj apachej. Repararqataj chay ruwasqanwan wawanta paymanta astawan karunchashasqanta. Wawanman familianta, Jehovata munakuyta yachachinanmantaqa, qolqellata munakuyta yachachisharqa (Pro. 22:6). Chayrayku Jorgitoqa nej: "Qhepakullay, regalostataj apachimullawaypuni", nispa. Lilianaqa, Internetnejta, telefononejta, cartasnejta wawanta mana uywayta atisqanta repararqa. Nintaj: "Internetnejtaqa, wawaykita munarikuyta, puñukapunanpaj muchʼaykuriyta ima mana atinkichu", nispa.